作者：刘克庄
词牌/韵律：贺新郎

paragraphs: 此腹元空洞。
少年时、诸公过矣，上天吹送。
老大被他禁害杀，身与浮名孰重。
这鼓笛、休休拈弄。
彩笔掷还残锦去，愿今生、来世无妖梦。
且饭犊，莫吞凤。
新来喑哑如翁仲。
羡王郎、骖鸾缥缈，玉箫吹动。
应笑夔州村里女，灸面生愁进奉。
要绝代、倾城安用。
今古何人知此理，有吾家、酒德先生颂。
三万卷，漫充栋。